CELEX: 52015PC0463
Language: el
Date: 2015-09-16
Title: Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) 2015/323, της 2ας Μαρτίου 2015, σχετικά με τον δημοσιονομικό κανονισμό που εφαρμόζεται στο 11ο Ευρωπαϊκό Ταμείο Ανάπτυξης

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 16.9.2015
            COM(2015) 463 final
            2015/0213(NLE)
            Πρόταση
            ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΕ) 2015/323, της 2ας Μαρτίου 2015, σχετικά με τον δημοσιονομικό κανονισμό που εφαρμόζεται στο 11ο Ευρωπαϊκό Ταμείο Ανάπτυξης
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.
                     ΠΛΑΙΣΙΟ ΤΗΣ ΠΡΟΤΑΣΗΣ
            
            
               Η εσωτερική συμφωνία για τη σύσταση του ενδέκατου Ευρωπαϊκού Ταμείου Ανάπτυξης (11ο ΕΤΑ) τέθηκε σε ισχύ την 1η Μαρτίου 2015, μετά την κύρωσή της από όλα τα κράτη μέλη.
            
            
               Ενώ το 11ο ΕΤΑ δεν περιλαμβάνεται στον προϋπολογισμό της ΕΕ και το χρηματοδοτικό του κονδύλιο καθορίζεται στην εσωτερική συμφωνία, οι πιστώσεις θα εκτελεστούν σύμφωνα με τον δημοσιονομικό κανονισμό του 11ου ΕΤΑ, ο οποίος είναι ευθυγραμμισμένος στον μεγαλύτερο δυνατό βαθμό με τον δημοσιονομικό κανονισμό και τους κανόνες εφαρμογής του.
            
            
               Ο δημοσιονομικός κανονισμός του 11ου ΕΤΑ εγκρίθηκε στις 2 Μαρτίου 2015 και τέθηκε σε ισχύ στις 6 Μαρτίου 2015. 
            
            
               Προτείνεται να διευκρινιστεί το ισχύον καθεστώς, με βάση την πλέον πρόσφατη πείρα όσον αφορά τους λογαριασμούς του ΕΤΑ.
            
            
               Η αιτιολόγηση της προτεινόμενης από την Επιτροπή τροποποίησης παρουσιάζεται κατωτέρω.
            
            
               2.
                     ΠΕΡΙΕΧΟΜΕΝΟ ΤΗΣ ΠΡΟΤΑΣΗΣ
            
            
               Να διασφαλιστεί ότι οι λογαριασμοί «Ευρωπαϊκή Επιτροπή - ΕΤΑ»  (άρθρο 22 παράγραφος 3 του κανονισμού (ΕΕ) αριθ. 2015/323 του Συμβουλίου) τηρούνται χωρίς την επιβολή τελών ή αρνητικών επιτοκίων:
            
            
               Σύμφωνα με το άρθρο 22 παράγραφος 3 του κανονισμού (ΕΕ) 2015/323 του Συμβουλίου, οι συνεισφορές στο ΕΤΑ πιστώνονται από κάθε κράτος μέλος σε ειδικό λογαριασμό με τίτλο «Ευρωπαϊκή Επιτροπή — Ευρωπαϊκό Ταμείο Ανάπτυξης», ο οποίος ανοίγεται στην κεντρική τράπεζα του σχετικού κράτους μέλους ή στον χρηματοπιστωτικό οργανισμό που αυτό υποδεικνύει. 
            
            
               Θα πρέπει να διευκρινιστεί ότι οι εν λόγω ειδικοί λογαριασμοί που ανοίγουν τα κράτη μέλη στο όνομα της Επιτροπής για να καταθέσουν τις συνεισφορές στο ΕΤΑ, πρέπει να τηρούνται χωρίς την επιβολή όχι μόνο τελών αλλά και τόκων (θετικών ή αρνητικών) μέχρις ότου χρειαστεί να καταβληθούν οι πληρωμές. Σκοπός της διάταξης αυτής είναι να μην υπάρξουν απώλειες στον προϋπολογισμό του ΕΤΑ. Κάθε τέλος που εφαρμόζεται στους λογαριασμούς αυτούς θα ισοδυναμεί με μείωση των διαθέσιμων κεφαλαίων στον προϋπολογισμό του ΕΤΑ. Στο πλαίσιο αυτό, θα πρέπει επίσης να αποφεύγεται η επιβολή αρνητικών τόκων, επειδή έχουν τα ίδια αρνητικά αποτελέσματα με την επιβολή τελών. Προτείνεται, επομένως, το ενδιαφερόμενο κράτος μέλος να παρέχει αντιστάθμιση στον προϋπολογισμό του ΕΤΑ για οποιαδήποτε τέλη ή αρνητικά επιτόκια που εφαρμόζονται στον λογαριασμό πόρων του ΕΤΑ που έχει ανοιχθεί στο όνομα της Επιτροπής σύμφωνα με το άρθρο 22 παράγραφος 3 του κανονισμού (ΕΕ) αριθ. 2015/323 του Συμβουλίου. 
            
            
               Η παρούσα τροποποίηση διασφαλίζει επιπλέον ότι ο προϋπολογισμός του ΕΤΑ δεν επηρεάζεται αρνητικά από την απόφαση 2014/337/ΕΕ (ΕΚΤ/2014/23) της Ευρωπαϊκής Κεντρικής Τράπεζας, της 5ης Ιουνίου 2014
                  1
               , όπου προβλέπεται αρνητικό επιτόκιο το οποίο συνεπάγεται την υποχρέωση πληρωμής του κατόχου της κατάθεσης στην αρμόδια εθνική κεντρική τράπεζα (ΕθνΚΤ), συμπεριλαμβανομένου του δικαιώματος της εν λόγω ΕθνΚΤ να χρεώνει αναλόγως τον σχετικό κρατικό λογαριασμό καταθέσεων, ή από παρόμοιες αποφάσεις άλλων κεντρικών τραπεζών της ΕΕ, στις οποίες πρέπει να τηρούνται οι λογαριασμοί για τους πόρους του ΕΤΑ σύμφωνα με το άρθρο 22 του κανονισμού (ΕΕ) αριθ. 2015/323 του Συμβουλίου. Στο πλαίσιο αυτό, θα πρέπει να υπενθυμιστεί ότι, μέχρι σήμερα, η Επιτροπή δεν έχει ζητήσει από τα κράτη μέλη να τοκίζουν τους λογαριασμούς του ΕΤΑ, όταν τα καταθετικά επιτόκια του ΕΤΑ είναι θετικά.
            
            
               2015/0213 (NLE)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) 2015/323, της 2ας Μαρτίου 2015, σχετικά με τον δημοσιονομικό κανονισμό που εφαρμόζεται στο 11ο Ευρωπαϊκό Ταμείο Ανάπτυξης
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για την Ευρωπαϊκή Ένωση και τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την εσωτερική συμφωνία μεταξύ των αντιπροσώπων των κυβερνήσεων των κρατών μελών της Ευρωπαϊκής Ένωσης, συνελθόντων στο πλαίσιο του Συμβουλίου, για τη χρηματοδότηση της βοήθειας της Ευρωπαϊκής Ένωσης βάσει του πολυετούς δημοσιονομικού πλαισίου για την περίοδο 2014 έως 2020, δυνάμει της συμφωνίας εταιρικής σχέσης ΑΚΕ-ΕΕ, καθώς και για τη χορήγηση χρηματοδοτικής ενίσχυσης στις Υπερπόντιες Χώρες και Εδάφη για τις οποίες ισχύει το τέταρτο μέρος της Συνθήκης για τη λειτουργία της Ευρωπαϊκής Ένωσης
                  2
                (εφεξής «η εσωτερική συμφωνία»), και ιδίως το άρθρο 10 παράγραφος 2,
            
         
         
            
               Έχοντας υπόψη την πρόταση της Ευρωπαϊκής Επιτροπής,
            
            
               Έχοντας υπόψη τη γνώμη του Ευρωπαϊκού  Ελεγκτικού Συνεδρίου
                  3
               ,
            
            
               Έχοντας υπόψη τη γνώμη της Ευρωπαϊκής Τράπεζας Επενδύσεων σχετικά με τις διατάξεις που την αφορούν
                  4
               ,
            
            
               Εκτιμώντας τα ακόλουθα:
            
            
               (1)Στις 5 Ιουνίου 2014, η Ευρωπαϊκή Κεντρική Τράπεζα εξέδωσε απόφαση
                  5
               , όπου προβλέπεται αρνητικό επιτόκιο το οποίο συνεπάγεται την υποχρέωση πληρωμής του κατόχου της κατάθεσης στην αρμόδια εθνική κεντρική τράπεζα (ΕθνΚΤ), συμπεριλαμβανομένου του δικαιώματος της εν λόγω ΕθνΚΤ να χρεώνει αναλόγως τον σχετικό κρατικό λογαριασμό καταθέσεων. Παρόμοιες αποφάσεις εξέδωσαν και διάφορες άλλες κεντρικές τράπεζες της ΕΕ, στις οποίες πρέπει να τηρούνται οι λογαριασμοί για τους πόρους του ΕΤΑ σύμφωνα με το άρθρο 22 του δημοσιονομικού κανονισμού που εφαρμόζεται στο 11ο ΕΤΑ.
            
            
               (2)Σύμφωνα με το άρθρο 22 παράγραφος 3 του κανονισμού (ΕΕ) 2015/323 του Συμβουλίου
                  6
               , της 2ας Μαρτίου 2015, σχετικά με τον δημοσιονομικό κανονισμό που εφαρμόζεται στο 11ο Ευρωπαϊκό Ταμείο Ανάπτυξης (11ο ΕΤΑ), οι συνεισφορές στο ΕΤΑ πιστώνονται από κάθε κράτος μέλος σε ειδικό λογαριασμό με τίτλο «Ευρωπαϊκή Επιτροπή — Ευρωπαϊκό Ταμείο Ανάπτυξης», ο οποίος ανοίγεται στην κεντρική τράπεζα του σχετικού κράτους μέλους ή σε χρηματοπιστωτικό οργανισμό που αυτό υποδεικνύει. 
            
            
               (3)Θα πρέπει να διευκρινιστεί ότι οι ειδικοί αυτοί λογαριασμοί που ανοίγουν τα κράτη μέλη στο όνομα της Επιτροπής, για την κατάθεση των συνεισφορών στο ΕΤΑ, δεν θα επιβαρύνονται με οποιοδήποτε τέλος ή τόκο μέχρις ότου χρειαστεί να καταβληθούν οι πληρωμές. Σκοπός της διάταξης αυτής είναι να μην υπάρξουν απώλειες στον προϋπολογισμό του ΕΤΑ. Κάθε τέλος που εφαρμόζεται στους λογαριασμούς αυτούς θα ισοδυναμεί με μείωση των διαθέσιμων κεφαλαίων στον προϋπολογισμό του ΕΤΑ. Στο πλαίσιο αυτό, θα πρέπει επίσης να αποφεύγεται η επιβολή αρνητικών τόκων, επειδή έχουν τα ίδια αρνητικά αποτελέσματα με την επιβολή τελών. Ως εκ τούτου, το ενδιαφερόμενο κράτος μέλος θα πρέπει να καταβάλλει αντιστάθμιση στον προϋπολογισμό του ΕΤΑ για οποιαδήποτε τέλη ή αρνητικά επιτόκια τα οποία εφαρμόζονται στον λογαριασμό για τους πόρους του ΕΤΑ που έχει ανοιχτεί στο όνομα της Επιτροπής σύμφωνα με το άρθρο 22 παράγραφος 3 του κανονισμού (ΕΕ) αριθ. 2015/323 του Συμβουλίου.
            
            
               (4)Κατά συνέπεια, ο κανονισμός (ΕΕ) 2015/323 θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Το άρθρο 22 του κανονισμού (ΕΕ) αριθ. 2015/323 αντικαθίσταται από το ακόλουθο κείμενο:
            
            
               «Άρθρο 22
            
            
               Καταβολή των δόσεων
            
            
               1. Οι προσκλήσεις συνεισφορών απορροφούν πρωτίστως τα ποσά που είναι διαθέσιμα από τα προηγούμενα Ευρωπαϊκά Ταμεία Ανάπτυξης, το ένα μετά το άλλο.
            
            
               2. Οι συνεισφορές των κρατών μελών εκφράζονται σε ευρώ και καταβάλλονται σε ευρώ.
            
            
               3. Οι συνεισφορές που αναφέρονται στο άρθρο 21 παράγραφος 7 στοιχείο α) πιστώνονται από κάθε κράτος μέλος σε ειδικό λογαριασμό με τίτλο «Ευρωπαϊκή Επιτροπή — Ευρωπαϊκό Ταμείο Ανάπτυξης», ο οποίος ανοίγεται στην κεντρική τράπεζα του σχετικού κράτους μέλους ή σε χρηματοπιστωτικό οργανισμό που αυτό υποδεικνύει. Το ποσό αυτών των συνεισφορών παραμένει στους εν λόγω ειδικούς λογαριασμούς μέχρις ότου χρειαστεί να λάβουν χώρα οι πληρωμές. Η Επιτροπή επιδιώκει να κατανείμει τις τυχόν αναλήψεις από τους ειδικούς λογαριασμούς κατά τρόπον ώστε να διατηρείται στους εν λόγω λογαριασμούς η κατανομή των στοιχείων του ενεργητικού σύμφωνα με την κλείδα συνεισφοράς που προβλέπεται στο άρθρο 1 παράγραφος 2 στοιχείο α) της εσωτερικής συμφωνίας.
            
            
               Η συνεισφορά που αναφέρεται στο άρθρο 21 παράγραφος 7 στοιχείο β) του παρόντος κανονισμού πιστώνεται από κάθε κράτος μέλος σύμφωνα με το άρθρο 53 παράγραφος 1.
            
            
               4. Ο λογαριασμός που αναφέρεται στην παράγραφο 3 δεν επιβαρύνεται με τέλη ή επιτόκια. 
            
            
               5. Κάθε κράτος μέλος παρέχει αντιστάθμιση στην Επιτροπή για τυχόν τέλη ή αρνητικά επιτόκια που εφαρμόζονται στον εν λόγω λογαριασμό την πρώτη εργάσιμη ημέρα του δεύτερου μήνα μετά την εφαρμογή των εν λόγω τελών ή αρνητικών τόκων.»
            
            
               Άρθρο 2
            
         
         
            
               Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  2014/337/ΕΕ: Απόφαση της Ευρωπαϊκής Κεντρικής Τράπεζας, της 5ης Ιουνίου 2014, σχετικά με τον τοκισμό των καταθέσεων, υπολοίπων και πλεοναζόντων αποθεματικών (ΕθνΚΤ /2014/23), ΕΕ L 168 της 7.6.2014, σ. 115.
               
               
                  
                     (2)
                  ΕΕ L 210 της 6.8.2013, σ. 1
               
               
                  
                     (3)
                  ΕΕ C […] της[…], σ. […].
               
               
                  
                     (4)
                  ΕΕ C […] της […], σ. […].
               
               
                  
                     (5)
                  2014/337/ΕΕ: Απόφαση της Ευρωπαϊκής Κεντρικής Τράπεζας, της 5ης Ιουνίου 2014, σχετικά με τον τοκισμό των καταθέσεων, υπολοίπων και πλεοναζόντων αποθεματικών (ΕΚΤ/2014/23), ΕΕ L 168 της 7.6.2014, σ. 115.
               
               
                  
                     (6)
                  ΕΕ L 58 της 3.3.2015, σ.17